

**GRADSKO VIJEĆE**

KLASA: 402-09/16-01/02 ***P R I J E D L O G***

URBROJ: 2186/18-02/1-16-5

U Ludbregu, 26. kolovoza 2016. godine

Temeljem članka 33. Statuta Grada Ludbrega („Službeni vjesnik Varaždinske županije“ br. 23/09, 17/13 i 40/13 – *pročišćeni tekst*), Gradsko vijeće Grada Ludbrega, na 25. sjednici održanoj 26. kolovoza 2016. godine, donosi

**O D L U K U**

**o davanju suglasnosti za provedbu ulaganja na području jedinice lokalne samouprave Grada Ludbreg u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“**

Članak 1.

Gradsko vijeće Grada Ludbrega daje suglasnost korisniku: Centar za kulturu i informiranje Dragutin Novak Ludbreg, Trg Svetog Trojstva 19, 42230 Ludbreg, OIB: 72149749030, za provedbu ulaganja u projekt pod nazivom „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“ koji je detaljno opisan u prilogu 1. „Kulturni centar Ludbreg“.

Prilog 1. „Kulturni centar Ludbreg“ sastavni je dio ove Odluke.

Članak 2.

Prilog 1. „Kulturni centar Ludbreg**“** sastoji se od slijedećih sadržaja:

* Naziv projekta/operacije za koju se izdaje odluka o suglasnosti, naziv korisnika
* Kratkog opisa projekta/operacije
* Društvena opravdanost projekta/operacije uključujući opis krajnjih korisnika projekta/operacije uz dostavu izjave o dostupnosti ulaganja lokalnom stanovništvu i različitim interesnim skupinama
* Financijski kapacitet korisnika uključujući prikaz izvora sredstava i analizu troškova za provedbu projekta
* Ljudski kapacitet korisnika za provedbu projekta/operacije
* Doprinos ulaganja stvaranju novih radnih mjesta
* Način održavanja i upravljanja projektom/operacijom
* Usklađenost projekta/operacije sa strateškim razvojnim programom jedinice lokalne samouprave ili lokalnom razvojnom strategijom odabrane lokalne akcijske grupe unutar Programa
* Usklađenost projekta/operacije s prostornim planom jedinice lokalne samouprave za projekte/operacije koji ne zahtijevaju pravomoćnu građevinsku dozvolu ili drugi važeći akt kojim se odobrava građenje

Članak 3.

Utvrđuje se da naselje Ludbreg sukladno prema zadnjem popisu stanovništva ima 3.603 stanovnika.

Članak 4.

Projekt se planira implementirati na području 1 (jednog) naselja tj. Ludbrega na zemljištu koje je u vlasništvu korisnika.

Članak 5.

Korisnik posjeduje svu potrebnu projektno-tehničku dokumentaciju i potrebne dozvole/akte za provedbu 1 (jednog) projekta. Potrebna dokumentacija glasi na korisnika, tj. na Centar za kulturu i informiranje Dragutin Novak Ludbreg.

Članak 6.

Projekt će biti implementiran u 1 (jednoj) fazi, u vremenskom razdoblju od 24 mjeseca.

Članak 7.

U slučaju dobivanja Odluke o prihvatljivosti, sklapanja Ugovora o financiranju s odgovornim formalno pravnim tijelom te dobivanja Odluke o dodjeli sredstava, korisnik Centar za kulturu i informiranje Dragutin Novak Ludbreg osigurat će da će ulaganje biti u funkciji i/ili spremno za upotrebu najkasnije do podnošenja konačnog Zahtjeva za isplatu.

Članak 8.

U slučaju dobivanja Odluke o prihvatljivosti, sklapanja Ugovora o financiranju s odgovornim formalno pravnim tijelom te dobivanja Odluke o dodjeli sredstava, korisnik Centar za kulturu i informiranje Dragutin Novak Ludbreg osigurat će da ulaganje bude u funkciji, održavano i pod upravljanjem korisnika najmanje 5 godina od dana konačne isplate sredstava.

Članak 9.

Projekt i nastali rezultati po projektu namijenjeni su javnoj upotrebi i korištenju u edukativnom, sportskom, rekreativnom i socijalnom smislu i bit će javno dostupni različitim pojedincima, društvenim i interesnim skupinama.

Članak 10.

Projekt „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“ usmjeren je na sve stanovnike naselja koji gravitiraju prema predmetnom centru jednako kao i posjetitelji Grada te stalni korisnici, na udruge koje se bave kulturom, očuvanjem tradicijske baštine,humanitarnim radom te na druge ustanove. Projekt je usmjeren na podizanje kvalitete života lokalnog stanovništva i specifičnih društvenih skupina kroz kulturno održiv razvoj, a što je razvidno iz Priloga 1 „Kulturni centar Ludbreg“ pod stavkom:

* *Društvena opravdanost projekta/operacije uključujući opis krajnjih korisnika projekta/operacije uz dostavu izjave o dostupnosti ulaganja lokalnom stanovništvu i različitim interesnim skupinama*

Članak 11.

Projekt je usklađen sa strateškim razvojnim programom Grada Ludbrega te prostornim planom Grada Ludbrega, a što je razvidno iz Priloga 1. „Kulturni centar Ludbreg“ pod stavkama:

* *Usklađenost projekta/operacije sa strateškim razvojnim programom jedinice lokalne samouprave ili lokalnom razvojnom strategijom odabrane lokalne akcijske grupe unutar Programa*
* *Usklađenost projekta/operacije s prostornim planom jedinice lokalne samouprave za projekte/operacije koji ne zahtijevaju pravomoćnu građevinsku dozvolu ili drugi važeći akt kojim se odobrava građenje*

Članak 12.

Sukladno naprijed navedenim člancima, Gradsko vijeće Grada Ludbrega jest suglasno da se projekt „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“ provede na području naselja Ludbreg.

Članak 13.

Udio korisnika – Centar za kulturu i informiranje Dragutin Novak Ludbreg u sufinanciranju Projekta utvrdit će se po donošenju Odluke o dodjeli sredstava od strane Agencije za plaćanje u poljoprivredi, ribarstvu i ruralnom razvoju kojom se utvrđuju prihvatljivi troškovi i najviši iznos javne potpore, a po donošenju Odluke o prihvatljivosti i Ugovora o financiranju temeljem objavljenog natječaja u okviru Provedbe mjere 7, podmjere 7.4. Programa ruralnog razvoja Republike Hrvatske 2014.-2020. godine, tipa operacije 7.4.1. *Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu*.

Članak 14.

U slučaju potrebe, Gradsko vijeće Grada Ludbrega je suglasno da će Grad Ludbreg preostala potrebna sredstva za realizaciju projekta, a visina kojih će biti poznata po donošenju Odluke o dodjeli sredstava, osigurati u Proračunu Grada Ludbrega.

Članak 15.

U ime korisnika Prilog 2. - Izjavu o dostupnosti ulaganja lokalnom stanovništvu i različitim interesnim skupinama potpisuje ravnatelj Centra za kulturu i informiranje Dragutin Novak Ludbreg, a što Gradsko vijeće ovom Odlukom potvrđuje.

Tekst Izjave (Priloga 2.) iz stavka 1. ovog članka je sastavni dio ove Odluke.

Članak 16.

Korisnik je osigurao adekvatne ljudske kapacitete potrebne za pravovremenu i efektivnu implementaciju projektnih aktivnosti, što je razvidno iz Priloga **„**Kulturni centar Ludbreg**“** pod stavkom:

* *Ljudski kapacitet korisnika za provedbu projekta/operacije*

Članak 17.

Gradsko vijeće Grada Ludbrega ovom Odlukom potvrđuje da je projekt „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg“ od posebnog interesa za lokalno stanovništvo.

Članak 18.

Ova Odluka stupa na snagu prvog dana od dana objave u „Službenom vjesniku Varaždinske županije“.

Predsjednica Gradskog vijeća:

Renata Potočnik

**OBRAZLOŽENJE ODLUKE**

**o davanju suglasnosti za provedbu ulaganja na području jedinice lokalne samouprave Grada Ludbrega u naselju Ludbreg za provedbu projekta „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg”**

**Objašnjenje referentnog strateškog okvira**

Predložena Odluka izrađena je u skladu sa Pravilnikom o provedbi Mjere 07 „Temeljne usluge i obnova sela u ruralnim područjima“ iz Programa ruralnog razvoja Republike Hrvatske za razdoblje 2014.-2020., NN 71/2016., podmjerom 7.4. „Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu“, tip operacije 7.4.1. „Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu“.

**Prihvatljivi projekti/operacije**

U okvirima navedenog strateškog dokumenta, za tip operacije 7.4.1. „*Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu“* prihvatljiva ulaganja su građenje i/ili opremanje: vatrogasnog doma; društvenog doma/kulturnog centra; planinarskog doma i skloništa; turističkog informativnog centra; dječjeg igrališta; sportske građevine; objekta za slatkovodni sportski ribolov (ribički dom, nadstrešnica i dr.); rekreacijske zone na rijekama i jezerima; biciklističke staze (koje nisu sastavni dio ceste); tematskog puta i parka; građevine za ostvarivanje organizirane njege, odgoja, obrazovanja i zaštite djece do polaska u osnovnu školu; javne zelene površine (park i sl.); pješačke staze (koje nisu sastavni dio ceste) ; pješačke zone; otvorenog odvodnog kanala (koji nije sastavni dio ceste); groblja (komunalna infrastruktura i prateće građevine); tržnice; javne prometne površine (trg, pothodnik, nadvožnjak, javne stube i prolaz koji nisu sastavni dio ceste).

**Objašnjenje prihvatljivih korisnika projekta**

Sukladno postavljenim uvjetima, nositelji projekta mogu biti:

Tip operacije 7.4.1.:

* Jedinice lokalne samouprave
* Trgovačka društva u većinskom vlasništvu jedinica lokalne samouprave
* Javne ustanove neprofitnog karaktera u kojima su osnivači jedinice lokalne samouprave osim javnih vatrogasnih postrojbi, lokalnih i regionalnih razvojnih agencija, osnovnih škola
* Udruge koje se bave humanitarnim i društvenim djelatnostima od posebnog interesa za lokalno stanovništvo i čije su djelatnosti sukladno ciljanim skupinama i klasifikaciji djelatnosti udruga, povezane sa prihvatljivim ulaganjem (isključujući lokalne akcijske grupe, zajednice udruga, zaklade, fundacije)
* Vjerske zajednice koje imaju organizacijski oblik na lokalnom nivou i koje se bave humanitarnim i društvenim djelatnostima od posebnog interesa za lokalno stanovništvo
* Lokalne akcijske grupe koje su odabrane unutar Programa.

Isti nositelj projekta može prijaviti najviše jedan Zahtjev za potporu unutar jednog tipa operacije.

**Objašnjenje zadane financijske konstrukcije**

SukladnoPravilniku o provedbi mjere 07 »Temeljne usluge i obnova sela u ruralnim područjima« iz programa ruralnog razvoja republike hrvatske za razdoblje 2014. – 2020. NN 71/2016, članak 17, stavak 2. i stavak 3., podstavak b) izvori sredstava za provedbu projekta su sredstva proračuna Europske unije i državnog proračuna Republike Hrvatske te proračuna Grada Ludbrega.

Sredstva potpore osiguravaju se iz proračuna Europske unije i državnog proračuna Republike Hrvatske, od čega Europska unija sudjeluje s 85 % udjela, a Republika Hrvatska s 15 % udjela.

Intenzitet javne potpore po projektu/operaciji unutar ovog tipa operacije iznosi do 90 % od ukupnih prihvatljivih troškova za ulaganje koje se nalazi u jedinici lokalne samouprave koja se razvrstava u III. skupinu sukladno Odluci o razvrstavanju jedinica lokalne i područne (regionalne) samouprave prema stupnju razvijenosti (»Narodne novine«, br. 158/13).

**Projekt „Rekonstrukcija dijela zgrade i energetska obnova pročelja Centra za kulturu i informiranje Dragutin Novak Ludbreg”**

Navedeni projekt provest će se na području naselja Ludbreg, u vremenskom razdoblju od 24 mjeseca. Prijavitelj projekta tj. korisnik je Centar za kulturu i informiranje Dragutin Novak.

Rekonstrukcijom dijela zgrade i energetskom obnovom pročelja Centra za kulturu i informiranje osigurava se nastavak pružanja usluge na razini koja je primjerena kvaliteti usluge koja se očekuje u manjoj sredini. Realizacijom projekta modernizirat će se i unaprijediti kapacitet organizacije i provedbe većeg broja kulturnih manifestacija u primjerenim prostorima, budući da je zadnja obnova bila 1986. godine. Obnovljene prostore koristit će udruge društvenih i humanitarnih djelatnosti, ustanove (škole i dječji vrtići), pojedinci na području naselja Ludbreg, izvođači kulturno-umjetničkih programa te svi nkoji mogu doprinijeti kvalitetnijim kulturnim, znanstvenim i obrazovnim sadržajima na području naselja Ludbreg. Realizacijom projekta omogućit će se pružanje kvalitetnijih sadržaja lokalnom stanovništvu. Osim navedenog, realizacijom ovog projekta omogućit će i stvaranje novih radnih mjesta.

Društvene koristi ovoga projekta u skladu su s Strategijom razvoja grada Ludbrega gdje je fokus stavljen na razvoj obrazovne, socijalne i kulturne infrastrukture koja će privlačiti ljude u Grad i koja će istovremeno podupirati ekonomski razvoj, odnosno razvoj poduzetništva kao osnove budućeg razvoja grada Ludbrega. Projekt rekonstrukcije Centra za kulturu i informiranje D. Novak Ludbreg namijenjen je javnim i privatnim korisnicima. Stoga će realizacija navedenog ulaganja doprinijeti pozitivnom socio-ekonomskom razvoju grada Ludbrega i županije.

Na temelju članka 20., stavka 23. Pravilnika korisnik tj. Centar za kulturu i informiranje Dragutin Novak dužan je uz Zahtjev za potporu priložiti Odluku predstavničkog tijela jedinice lokalne samouprave o suglasnosti za provedbu ulaganja na području jedinice lokalne samouprave, stoga se predlaže Gradskom vijeću usvajanje ove Odluke u predloženom tekstu.